Notum sit omnibus sancte Dei ecclesie filiis quod contentio facta est inter Norpaldum, abbatem Vallislucentis, et Norgaldum, priorem de Flasceio, de terris et pratis et silvis quas habebant in eadem villa; que contentio tali ordine terminata est. Posita fuit super tres homines, Milonem, videlicet, archipresbiterum, Jolduinum, conversum de Fosseio, Hugonem paltenarium, leprosum, qui dixerunt in verbo veritatis et dictum suum lege qua debuerunt probaverunt quod ecclesia Vallislucentis in silvis habebat medietatem, in terris, in pratis, in aquis et in aliis redditibus terciam partem de hereditate defuncti Pagani de Fonte-Vene, nisi in illis terris que partite erant, excepto quod in terra illa que est ultra rivum qui vocatur Vetolius, de super viam que tendit Villam-Maurum, nichil habet ecclesia Vallislucentis in eadem hereditate. De concordia illa que facta est per dictum trium predictorum hominum testes sunt Guillelmus, presbiter de Flasceio; Philippus Bibens-Seccanam; Garnerius de Fosseio; Andreas, maior; Rogerius, maior domni Stephani, et Robertus, homo monachorum et alii multi. Sciendum est quod alia die quedam commutatio facta est inter Norpaldum, abbatem Vallislucentis et Norgaldum eundem de Flasceio, talis quod predictus abbas dedit ecclesie Molismensi, per manum ejusdem prioris Norgaldi, nummum unum quod annuo censu habebat in molendino de Flasceio, et terciam partem ochie in qua erat molendinum; ita quod via que juxta molendinum erat in eodem statu permaneret et nichil pejoraretur. Predictus vero prior dedit ecclesie Vallislucentis ochiam unam que est desuper illam in qua est molendinum, pro dono illo quod fecit predictus abbas. Huic commutationi interfuerunt: Gofridus de Flasceio; Philippus Bibens-Seccanam; Garnerius de Fosseio; Drogo Strabo; Robertus Vitulus; Iterius Venator; Guillelmus presbiter. Et ut hoc ratum haberetur, sigillo utriusque abbatis, scilicet Molismi et Vallislucentis, sub cyrographo debuit firmari.